(2)

l-Appendiċi I huwa emendat kif ġej: (a) il-punt 4 huwa sostitwit b’dan li ġej: “4. Għandu jiddikjara dan li ġej: ‘Is-sid jew l-operatur jinkariga lis-CAMO jew lis-CAO bil-ġestjoni tal-kontinwità tal-ajrunavigabbiltà tal-inġenju tal-ajru, inkluż iżda mhux limitat għall-iżvilupp ta’ AMP li għandu jiġi approvat mill-awtorità kompetenti kif spjegat fil-punt M.1, u l-organizzazzjoni tal-manutenzjoni tal-inġenju tal-ajru skont it-tali AMP. Skont dan il-kuntratt, iż-żewġ firmatarji jintrabtu li jsegwu l-obbligi rispettivi ta’ dan il-kuntratt. Is-sid jew l-operatur jiddikjara, skont l-aħjar għarfien tiegħu, li l-informazzjoni kollha mogħtija lis-CAMO jew is-CAO dwar il-kontinwità tal-ajrunavigabbiltà tal-inġenju tal-ajru hi u se tkun preċiża u li l-inġenju tal-ajru mhux se jiddewwa jew jiġi mmodifikat mingħajr il-ftehim minn qabel tas-CAMO jew is-CAO. F’każ ta’ kwalunkwe nuqqas ta’ konformità ma’ dan il-kuntratt, minn wieħed mill-firmatarji, is-CAMO jew is-CAO u s-sid jew l-operatur għandhom jivvalutaw jekk dan għandux impatt fuq il-kontinwazzjoni tal-kuntratt u għandhom jinfurmaw lill-awtorità(jiet) kompetenti tat-tali organizzazzjonijiet. Il-valutazzjoni mwettqa mill-organizzazzjonijiet għandha tqis is-sinifikat tas-sikurezza tan-nuqqas ta’ konformità u jekk tkunx ta’ natura ripetittiva. Jekk wara din il-valutazzjoni wieħed mill-firmatarji jikkonkludi li ma jistax jissodisfa r-responsabbiltajiet tiegħu minħabba l-limitazzjonijiet tiegħu stess jew minħabba n-nuqqasijiet tal-firmatarju, il-kuntratt għandu jitħassar u l-awtorità(jiet) kompetenti tal-organizzazzjonijiet għandhom jiġu infurmati minnufih. F’tali każ, is-sid jew l-operatur jibqa’ responsabbli għal kull kompitu marbut mal-kontinwità tal-ajrunavigabbiltà tal-inġenju tal-ajru, u fi żmien ġimagħtejn (2) jinformaw lill-awtoritajiet kompetenti tal-Istat Membru tar-reġistru dwar it-tali nuqqas ta’ konformità mal-kuntratt. Fil-każ ta’ kuntratt konkluż skont M.A.201(ea), l-awtorità kompetenti tal-Istat Membru tar-reġistrazzjoni għandha tiġi infurmata minnufih.’”; (b) il-parti introduttorja tal-punt 5 hija sostitwita b’dan li ġej: “Meta sid jew operatur jikkuntratta CAMO jew CAO f’konformità mal-punt M.A.201, il-kuntratt għandu jispeċifika l-obbligi ta’ kull parti kif ġej:”; (c) fil-punt 5.1(2) il-punt (e) huwa sostitwit b’dan li ġej: “(e) jistabbilixxi u jordna l-manutenzjoni meħtieġa biex jiġi żgurat kollegament xieraq mal-programm ta’ manutenzjoni preċedenti tal-inġenju tal-ajru;”; (d) fil-punt 5.1(2) il-punt (i) huwa sostitwit b’dan li ġej: “(i) jikkoordina t-twettiq tal-manutenzjoni skedata, inkluż l-ispezzjoni tal-komponenti, il-bdil ta’ partijiet għal żmien limitat u t-twettiq ta’ kwalunkwe AD applikabbli, u jiżgura l-konformità mar-rekwiżiti operattivi li jkollhom impatt fuq l-ajrunavigabbiltà kontinwa, ir-rekwiżiti tal-kontinwità tal-ajrunavigabbiltà stabbiliti mill-Aġenzija u l-miżuri meħtieġa mill-awtorità kompetenti b’reazzjoni immedjata għal problema ta’ sikurezza;”; (e) fil-punt 5.1(2), il-punti (j), (k) u (l) huma sostitwiti b’dawn li ġejjin: “(j) jinforma lis-sid jew lill-operatur kull darba li l-inġenju tal-ajru għandu jittieħed għand organizzazzjoni ta’ manutenzjoni approvata; (k) jimmaniġġja u jarkivja r-rekords tal-kontinwità tal-ajrunavigabbiltà tal-inġenju tal-ajru; (l) jikkoordina mal-operatur jew mas-sid fuq kwalunkwe talba lill-awtorità kompetenti rilevanti għal kwalunkwe devjazzjoni mill-programm ta’ manutenzjoni tal-inġenju tal-ajru;” (f) fil-punt 5.1(2) jiżdied il-punt (m) li ġej: “(m) jappoġġa lill-operatur jew lill-pilota-sid fir-rigward tal-kontinwità tal-ajrunavigabbiltà tal-inġenju tal-ajru meta jwettqu titjiriet ta’ kontroll tal-manutenzjoni.”; (g) fil-punt 5.2, jiżdiedu l-punti 13, 14 u 15 li ġejjin: “13. jiżgura l-konformità mal-programm ta’ manutenzjoni approvat u jikkoordina mas-CAMO jew mas-CAO fuq kwalunkwe talba lill-awtorità kompetenti rilevanti għal kwalunkwe estensjoni ta’ darba għal intervall ta’ programm ta’ manutenzjoni; 14. jinforma lis-CAMO jew lis-CAO dwar kwalunkwe nuqqas ta’ konformità mar-rekwiżiti operattivi li jista’ jaffettwa l-kontinwità tal-ajrunavigabbiltà tal-inġenju tal-ajru; 15. jinforma lis-CAMO jew lis-CAO dwar kwalunkwe rekwiżit operazzjonali (eż. approvazzjonijiet speċifiċi) meħtieġ li jiġi ssodisfat sabiex l-inġenju tal-ajru jinżamm fil-konfigurazzjoni meħtieġa.”; (h) jiżdied il-punt 7 li ġej: “7. Rekwiżiti addizzjonali fil-każ tal-applikazzjoni tal-punt M.A.201(ea) Minbarra r-rekwiżiti u l-obbligi elenkati hawn fuq fil-punti 5.1 u 5.2, meta jiġi konkluż kuntratt bejn is-CAMO u l-operatur f’konformità mal-punt M.A.201(ea), il-kuntratt tal-ġestjoni tal-kontinwità tal-ajrunavigabbiltà għandu jikkonforma wkoll mar-rekwiżiti tal-punti minn 7.1 sa 7.3. Qabel ma jiġi ffirmat il-kuntratt, l-operatur għandu jivvaluta s-CAMO biex jiżgura li s-CAMO jkollha l-ħila u l-kapaċità li tikkonforma mal-kuntratt. 7.1. Eliġibbiltà Il-kuntratt tal-kontinwità tal-ajrunavigabbiltà f’konformità mal-punt M.A.201(ea) għandu jiġi konkluż biss jekk it-trasportatur tal-ajru kkonċernat ikun liċenzjat f’konformità mar-Regolament (KE) Nru 1008/2008 u s-CAMO tifforma parti mill-istess raggruppament tan-negozju tat-trasportatur tal-ajru. Il-kuntratt tal-ġestjoni tal-kontinwità tal-ajrunavigabbiltà għandu jkun fih deskrizzjoni ċara ta’ kif il-kundizzjonijiet spjegati f’M.A.201(ea) ikunu ssodisfati. B’mod partikolari għandu jiddeskrivi kif is-sistemi tal-organizzazzjonijiet ikunu armonizzati bejniethom. 7.2. Obbligi addizzjonali tas-CAMO: 1. issir infurmata dwar il-proċedura tal-operatur relatata mal-monitoraġġ tal-kuntratt; 2. tikseb il-ftehim mill-operatur qabel ma jissottokuntratta l-kompiti tal-kontinwità tal-ajrunavigabbiltà; 3. tinforma minnufih lill-awtorità kompetenti tal-Istat Membru tar-reġistrazzjoni kull meta l-inġenju tal-ajru ma jiġix ippreżentat mill-operatur lill-organizzazzjoni tal-manutenzjoni approvata kif mitlub mis-CAMO, meta l-kuntratt preżenti ma jiġix irrispettat jew meta l-kuntratt jiġi ddenunzjat minn xi waħda mill-partijiet; 4. tipprovdi taħriġ għall-persunal tal-operatur biex tiżgura li huma jifhmu: (a) il-politiki u l-proċeduri, ir-responsabbiltajiet, l-obbligi, id-dmirijiet u l-oqsma ta’ interfaċċa tas-CAMO; (b) il-linji ta’ komunikazzjoni (pereżempju rekords tal-inġenji tal-ajru, skambju ta’ informazzjoni preċiża dwar l-ajrunavigabbiltà fil-ħin inkluż barra s-sigħat normali tax-xogħol) tas-CAMO; (c) il-proċeduri li jappartjenu speċifikament għas-CAMO bħall-użu personalizzat tas-software, il-monitoraġġ tal-affidabbiltà, l-użu tas-sistema ta’ reġistrazzjoni teknika tal-inġenji tal-ajru, u d-dispożizzjonijiet dwar l-interoperabbiltà. 7.3. Obbligi addizzjonali tal-operatur: 1. jiżviluppa proċeduri ta’ interfaċċa mas-CAMO biex jindirizza l-ħruġ u t-tiġdid taċ-ċertifikat tar-rieżami tal-ajrunavigabbiltà; 2. f’każ ta’ ħtiġijiet ta’ manutenzjoni mhux mistennija f’postijiet fejn l-ebda organizzazzjoni tal-manutenzjoni approvata f’konformità mal-Anness II (Parti-145) ta’ dan ir-Regolament ma tkun ikkuntrattata, jinforma minnufih lis-CAMO; 3. jinforma minnufih lill-awtorità kompetenti tal-Istat Membru tar-reġistrazzjoni meta l-kuntratt jiġi denunzjat minn kwalunkwe parti; 4. jipprovdi taħriġ għall-persunal tas-CAMO sabiex jiġi żgurat li jifhem: (a) il-politiki u l-proċeduri, ir-responsabbiltajiet, l-obbligi, id-dmirijiet u l-oqsma ta’ interfaċċa tal-operatur; (b) il-linji ta’ komunikazzjoni tal-operatur; (c) il-proċeduri li jappartjenu speċifikament għall-operatur bħal proċeduri operazzjonali, użu ta’ software personalizzat, użu tas-sistema ta’ reġistrazzjoni teknika tal-inġenji tal-ajru, u dispożizzjonijiet dwar l-interoperabbiltà tal-operatur.”.